Objava zahtjeva za izmjenu specifikacije proizvoda za naziv u sektoru vina iz članka 105. Uredbe (EU) br. 1308/2013 Europskog parlamenta i Vijeća

(2022/C 170/10)

Ova je objava temelj za podnošenje prigovora na zahtjev u skladu s člankom 98. Uredbe (EU) br. 1308/2013 Europskog parlamenta i Vijeća (1) u roku od dva mjeseca od datuma ove objave.

ZAHTJEV ZA IZMJENU SPECIFIKACIJE PROIZVODA

„Roero”

PDO-IT-A1261-AM03

Datum početka primjene: 19. srpnja 2018.

1. Pravila koja se primjenjuju na izmjenu

Članak 105. Uredbe (EU) br. 1308/2013 – izmjena koja nije manja

2. Opis i razlozi za izmjenu

2.1. Pravila o označivanju

Za (pjenušave) vrste vina „Roero” Arneis i „Roero” Arneis Spumante naziv oznake može se upotrijebiti i sâm, bez navođenja sorte grožđa, odnosno Roero ili Roero Arneis te Roero Spumante ili Roero Arneis Spumante.

Ta izmjena odražava namjeru proizvođača da bolje promiču naziv oznake i upućivanje na područje proizvodnje, uzimajući pritom u obzir bijela vina koja se proizvode od grožđa Arneis, u skladu s odredbama koje su već na snazi za vrstu crnog vina „Roero” Rosso na bazi grožđa Nebbiolo.

Izmijenjeni su točka 9. (Dodatni uvjeti) jedinstvenog dokumenta te članci 1. i 7. specifikacije proizvoda.

2.2. Oznake i vina

Uvođenje vrste vina „Roero” / „Roero” Arneis Riserva – kategorija (1) Vino

Proizvođači su htjeli iskoristiti činjenicu da su vina sa ZOI-jem „Roero” koja se proizvode od grožđa sorte Arneis, koja se na području proizvodnje uzgaja u velikom opsegu, pogodna za dozrijevanje. To odražava sve veći trend među proizvođačima tog vina proteklih godina te im istodobno omogućuje da prošire lepezu vina koja nude potrošačima.

Izmijenjeni su točka 4. (Opis vina) jedinstvenog dokumenta te članci 1., 2., 4., 5. i 6. specifikacije proizvoda.

2.3. Područje proizvodnje

Riječ je o uredničkoj izmjeni koja uključuje detaljniji opis granica područja proizvodnje. Tekst „sve do pokrajinske autoceste Piobesi d’Alba-Guarene” zamijenjen je tekstom „sve do pokrajinske autoceste SP 10. Nastavlja se duž te autoceste do čvora s regionalnom autocestom SR 29, koju slijedi prema sjeveru sve do granice općina Corneliano d’Alba-Guarene, koju pak prati do čvora s pokrajinskom autocestom SP 171”.

Riječ je o točnijem razgraničenju područja proizvodnje koje ne podrazumijeva promjenu samog područja ni njegovo proširenje.

Izmijenjeni su točka 6. (Razgraničeno zemljopisno područje) jedinstvenog dokumenta te članak 3. (Područje proizvodnje grožđa) specifikacije proizvoda.

2.4. Pravila o uzgoju vinove loze

(a) Briše se tekst „nadmorska visina: najviše 400 m nadmorske visine”.

Briše se ograničenje nadmorske visine za vinovu lozu od 400 m jer na području proizvodnje nema takve nadmorske visine; stoga se smatralo poželjnim izbrisati tu referentnu vrijednost kako bi se osiguralo da specifikacija odražava stvarnost.

Izmijenjen je članak 4. stavak 2. specifikacije proizvoda.

(b) Izbrisana su ograničenja sustava uzgoja i rezidbe koji se smiju upotrebljavati jer se, osim tradicionalnih metoda vertikalnog naslona i rezidbe Guyot, mogu upotrebljavati i drugi sustavi za proizvodnju kvalitetnog grožđa u količinama propisanima specifikacijom.

Agronomske i vinogradarske prakse razvile su se tijekom godina te su proizvođači utvrdili da se sorta Arneis, konkretno, može uspješno uzgajati čak i upotrebom vrsta rezidbe različitih od onih koje su trenutačno dopuštene, a na temelju kojih se može dobiti grožđe s idealnim svojstvima za proizvodnju kvalitetnih vina sa ZOI-jem „Roero”. Proizvođači mogu usvojiti prakse koje smatraju najpogodnijima za poboljšanje kvalitete grožđa i vina koja proizvode.

Izmijenjen je članak 4. stavak 2. specifikacije proizvoda.

(c) Dopušta se hitno navodnjavanje.

Slijedom klimatskih promjena proteklih godina, a i s obzirom na činjenicu da je tlo na području proizvodnje vina Roero pretežno pjeskovito, smatra se razboritim uključiti tu mogućnost kako bi se izbjegli problemi s nestašicom vode, osobito za mlađe biljke.

Izmijenjen je članak 4. specifikacije proizvoda.

2.5. Pravila o proizvodnji vina

Obvezno razdoblje dozrijevanja dodano je za vrstu (bijelog) vina „Roero” s izrazom Riserva (16 mjeseci) i dodatnom oznakom zemljopisnog podrijetla (4 mjeseca).

Najkraće razdoblje dozrijevanja utvrđeno je, na temelju iskustva proizvođača, s obzirom na značajke izvrsnosti koju namjeravaju upotrebljavati za klasifikaciju tih vina.

Izmijenjen je članak 5. (Pravila o proizvodnji vina) specifikacije proizvoda.

2.6. Opis vina – Svojstva pri konzumaciji

Za vrste vina „Roero” / „Roero” Arneis iz kategorije (1) Vino povećane su vrijednosti najmanje ukupne alkoholne jakosti izražene volumenom i najmanje količine suhog ekstrakta bez šećera te su prošireni deskriptori boje.

Te se izmjene temelje na rezultatima analize provedene na vinima proizvedenima u proteklih pet godina te su povezane s posljedicama klimatskih promjena, osobito s višim temperaturama s obzirom na to da je zabilježen općenit i stabilan porast najnižih temperatura koji utječe na jakost grožđa i koncentraciju ekstrakata.

Kao odgovor na te uvjete najmanja ukupna alkoholna jakost povećava se s 11 % vol. na 12 % vol., a najmanja količina suhog ekstrakta bez šećera povećava se s 15 g/l na 15,50 g/l za vrste vina „Roero” / „Roero” Arneis, uključujući vrstu Riserva.

— Raspon boja proširen je sa „slamnatožute” na „slamnatožutu do zlatnožute” jer veća koncentracija ekstrakata i moguće rafiniranje ili dozrijevanje u drvenim bačvama mogu rezultirati vinima raznolikijih nijansi boja.

— Opisi vrsta vina „Roero” Rosso i „Roero” Bianco (kategorija (1) Vino) prošireni su konkretnijim upućivanjima na njihovu aromu pri puštanju u prodaju.

Izmijenjeni su članak 6. specifikacije proizvoda i točka 4. (Opis vina) jedinstvenog dokumenta.

2.7. Pravila o označivanju

Sastavljena je odredba kako bi se na etiketi naveli nazivi dodatnih zemljopisnih jedinica koji se odnose na općine, dijelove općina ili mjesta iz zemljišnih knjiga, u skladu s trenutačnim zakonodavstvom.

Pomnim odabirom predmetnih područja namjeravalo se bolje odrediti podrijetlo vina i stoga ojačati njegovu povezanost s područjem upotrebom manjih zemljopisnih jedinica iz zemljišnih knjiga koje se nalaze unutar razgraničenog područja proizvodnje.

Izmijenjeni su članak 7. specifikacije proizvoda i točka 9. (Dodatni uvjeti) jedinstvenog dokumenta.

2.8. Pakiranje

(a) Za pakiranje vina s oznakom DOCG „Roero” umjesto isključenih kapaciteta navode se svi dopušteni kapaciteti.

Dopušteni kapaciteti navode se radi jasnoće.

Izmijenjen je članak 8. specifikacije proizvoda.

(b) Za pakiranje vina s oznakom DOCG „Roero” primjerenima se smatraju svi sustavi zatvaranja koji su propisani postojećim nacionalnim zakonodavstvom i zakonodavstvom EU-a, osim krunskih čepova i čepova s navojem koji su u cijelosti plastični.

Proizvođači smiju upotrebljavati bilo koji od sustava zatvaranja propisanih postojećim nacionalnim zakonodavstvom i zakonodavstvom EU-a, osim krunskih čepova i čepova s navojem koji su u cijelosti plastični jer ih se ne smatra dovoljno primjerenima za ugled proizvoda s tradicionalnom oznakom DOCG.

Izmijenjen je članak 8. specifikacije proizvoda.

2.9. Kategorije proizvoda od vinove loze

Kategorija (4) Pjenušavo vino zamijenjena je kategorijom (5) Kvalitetno pjenušavo vino.

Izmjena je povezana sa stvarnom proizvodnom situacijom na tom području i odražava stvarnu razinu kvalitete te proizvodnje. Pjenušava vina s oznakom DOCG „Roero” već se proizvode u skladu s posebnim zahtjevima i svojstvima vina u kategoriji „Kvalitetno pjenušavo vino”, kao što su prirodna alkoholna jakost grožđa, metoda proizvodnje i povećani pritisak, u skladu sa zahtjevima propisanima trenutačnim zakonodavstvom za tu kategoriju proizvoda.

Izmijenjeni su članak 3. (Kategorije proizvoda od vinove loze), članak 4. (Opis vina) i članak 8. (Povezanost sa zemljopisnim područjem) jedinstvenog dokumenta te članci od 1. do 6. i članak 9. specifikacije proizvoda.

2.10. Povezanost sa zemljopisnim područjem

Uzročna povezanost zemljopisnog područja i kvalitete ili svojstava proizvoda dopunjena je i poboljšana upućivanjem na proizvedena vina i utjecaj ljudskih čimbenika.

Izmijenjeni su članak 9. specifikacije proizvoda i točka 8. jedinstvenog dokumenta.

2.11. Uredničke izmjene

U članku 5. specifikacije ispravljen je niz običnih pogrešaka u pisanju u pogledu početka razdoblja dozrijevanja vina. Tekst: „Roero Riserva (bijelo) s dodatnim zemljopisnim upućivanjem: 16 mjeseci od 1. studenoga godine u kojoj je grožđe ubrano”, ispravljen je kako slijedi:

„Roero Riserva (bijelo), također s dodatnim zemljopisnim upućivanjem: 16 mjeseci od 1. studenoga godine u kojoj je grožđe ubrano”.

Kad je riječ o vremenu puštanja vina u prodaju, u tekstu: „Roero (bijelo), također s dodatnim zemljopisnim upućivanjem: od 1. ožujka prve godine nakon berbe grožđa” izbrisana je riječ „također” jer se taj uvjet primjenjuje samo na (bijelo) vino Roero s dodatnim zemljopisnim upućivanjem.

U članku 6. specifikacije izbrisana je sljedeća točka jer više nije u skladu s trenutačnim zakonodavstvom: „4. Ministarstvo poljoprivredne politike – Nacionalni odbor za zaštitu i upotrebu oznaka podrijetla i tipičnih oznaka zemljopisnog podrijetla – ima diskrecijsku ovlast dekretom izmijeniti prethodno navedene minimalne granice i količinu suhog ekstrakta bez šećera.”

Riječi „najmanja ukupna prirodna alkoholna jakost izražena volumenom” zamijenjene su ispravnim tekstom „najmanja ukupna alkoholna jakost izražena volumenom”.

U članku 7. (Opis i prezentiranje) specifikacije proizvoda dodaje se upućivanje na nacionalne odredbe o upotrebi izraza Vigna.

U Prilogu 2. specifikaciji koji se odnosi na popis dodatnih zemljopisnih jedinica ispravljena je pogreška u kojoj je općina Guarene krivo napisana kao „Guarente”.

U jedinstvenom dokumentu brišu se upućivanja na vanjske dokumente kao priloge specifikaciji.

Ažurirani su određeni kontaktni podaci pod naslovom „Ostale informacije” u jedinstvenom dokumentu.

JEDINSTVENI DOKUMENT

1. Naziv proizvoda

Roero

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

5. Kvalitetno pjenušavo vino

4. Opis vina

„Roero”, uključujući vrstu Riserva – kategorija (1) Vino

(Crna) vrsta vina „Roero” dobiva se vinifikacijom grožđa Nebbiolo.

Boja: rubin-crvena ili granatno crvena;

Miris: izražajan, voćni, ponekad s nijansama crvenog voća kao što su trešnja, višnja, maline, kupine i crni ribiz ili s pikantnim notama, uz moguće nijanse drva;

Okus: suh, pun, uravnotežen i uz moguće tanine;

Najmanja ukupna alkoholna jakost izražena volumenom: 12,50 %

Najmanja količina suhog ekstrakta bez šećera: 22,00 g/l.

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 12,5 Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

„Roero” / „Roero” Arneis, uključujući vrste Riserva i Vigna – kategorija (1) Vino

(Bijela) vrsta vina „Roero” Bianco, uključujući vrstu Riserva i/ili Vigna, proizvodi se vinifikacijom grožđa Arneis, koje je lokalna sorta bijelog grožđa.

Boja: od blijede slamnatožute do zlatnožute;

Miris: profinjen, izražajan, ponekad sa suptilnom i elegantnom aromom koja podsjeća na bijelo cvijeće te nijansama svježeg voća, od jabuke do breskve i lješnjaka, uz moguće nijanse drva;

Okus: suh, elegantan, uravnotežen;

Najmanja ukupna alkoholna jakost izražena volumenom: 12,00 %

Najmanja količina suhog ekstrakta bez šećera: 15,50 g/l.

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 12,0 Najmanja ukupna kiselost 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

„Roero” / „Roero” Arneis Spumante – kategorija (5) Kvalitetno pjenušavo vino

(Pjenušava) vrsta vina „Roero”Spumante proizvodi se vinifikacijom lokalne sorte bijelog grožđa Arneis.

Pjena: fina i postojana;

Boja: slamnatožuta različitog intenziteta;

Miris: profinjen, svjež, uz moguće nijanse koje podsjećaju na kvasac, koru kruha i vaniliju;

Okus: od brut nature do slatkog; elegantan, uravnotežen;

Najmanja ukupna alkoholna jakost izražena volumenom: 11,50 %

Najmanja količina suhog ekstrakta bez šećera: 15,00 g/l.

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 10,5 Najmanja ukupna kiselost 5,0 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

5. Postupci proizvodnje vina

a. Osnovni enološki postupci

—

b. Najveći prinosi

„Roero”

56 hektolitara po hektaru

„Roero” Arneis, uključujući vrstu Spumante

70 hektolitara po hektaru

6. Razgraničeno zemljopisno područje

Vino „Roero” proizvodi se u 19 općina na lijevoj obali rijeke Tanaro na istoimenom području Roero u pokrajini Cuneo.

Područje proizvodnje grožđa obuhvaća sva zemljišta na području Roero koja mogu zajamčiti svojstva vina opisana u ovoj specifikaciji.

To područje pokrajine Cuneo obuhvaća cjelokupno administrativno područje općina Canale, Corneliano d’Alba, Piobesi d’Alba i Vezza d’Alba, kao i dio općina Baldissero d’Alba, Castagnito, Castellinaldo, Govone, Guarene, Magliano Alfieri, Montà, Montaldo Roero, Monteu Roero, Monticello d’Alba, Pocapaglia, Priocca, S. Vittoria d’Alba, S. Stefano Roero i Sommariva Perno.

Granice tog područja definiraju se na sljedeći način. Počevši od spoja granica između provincija Asti i Cuneo te općina Priocca i Canale, crta razgraničenja proteže se sjeverno duž pokrajinske granice između pokrajina Cuneo i Asti do čvora Gianoglio (350 m nadmorske visine) u općini Montà d’Alba. Potom prati pokrajinsku cestu koja vodi do mljekarskog poljoprivrednog gospodarstva Sterlotti i cestu San Vito do čvora s cestom Colle di Cadibona (državna autocesta br. 29).

Crta razgraničenja preklapa se s državnom autocestom do mosta preko rijeke Rollandi, zatim prati potok do njegova sutoka s rijekom Prasanino i ide uzvodno do 303 m nadmorske visine, zatim do 310 m nadmorske visine. Prati pokrajinsku autocestu prema Madonna delle Grazie do nadmorskih visina od 315, 316 i 335 m, prema mljekarskom poljoprivrednom gospodarstvu Perona i zatim prati seosku cestu duž rijeke Campetto do raskrižja s pokrajinskom autocestom Valle San Lorenzo-Santo Stefano na 313 m nadmorske visine.

Prati cestu prema općini Santo Stefano Roero do seoske ceste prema mljekarskom poljoprivrednom gospodarstvu Beggioni, pored kojeg prolazi prateći cestu do mljekarskog poljoprivrednog gospodarstva Molli (376 m nadmorske visine), sve do rijeke Prella. Duž te rijeke spušta se do kolnog puta i ponovno ga prati do mljekarskog poljoprivrednog gospodarstva Furinetti i do Audana (381 m nadmorske visine), sve do 336 m nadmorske visine. Nakon pokrajinske autoceste Roero nastavlja se dolinom Serramiana do 360 m nadmorske visine. Spaja se s cestom prema dolini Canemorto (362 m nadmorske visine) koju prati do općine Baldissero (410 m nadmorske visine).

Zapadno od općine Baldissero crta razgraničenja proteže se nadmorskim visinama od 402 do 394 m uz hrbat do granice općina Baldissero-Sommariva Perno na 417 m nadmorske visine, koju prati do 402 m nadmorske visine.

Na 402 m nadmorske visine prolazi Villu di Sommariva preko Bocche dei Garbine i Bocche della Merla do 429 m nadmorske visine na granici općina Pocapaglia-Sommariva Perno, koju prelazi.

Zatim se spušta ravno do 422 i 408 m nadmorske visine i nastavlja preko Bocche della Ghia do San Sebastiana (391 m nadmorske visine).

Otuda prati općinsku cestu Pocapaglia, skreće lijevo i, spuštajući se niz rijeku Meinina, izbija na rijeku Gera koju prati sve do željezničke pruge Alba-Bra, koju pak prati prema istoku do granice općina Monticello d’Alba-Alba blizu Piana Biglini. Otuda kreće prema sjeveru duž granice općina Monticello d’Alba-Alba, Corneliano d’Alba-Alba, Piobesi d’Alba-Alba, Piobesi d’Alba-Guarene i Corneliano d’Alba-Guarene sve do pokrajinske autoceste SP 10. Nastavlja se duž te autoceste do čvora s regionalnom autocestom SR 29, koju slijedi prema sjeveru sve do granice općina Corneliano d’Alba-Guarene, koju pak prati do čvora s pokrajinskom autocestom SP 171. Crta razgraničenja otuda prati autocestu sve do općine Guarene, prelazi preko zaobilaznice i dolazi do općinske ceste San Stefano na 288 m nadmorske visine. Zatim prati lokalnu cestu Maso i lokalnu cestu Morrone prema Cà del Rio (165 m), sve do provincijske autoceste prema Castagnitu, koju prati do općinske ceste San Carlo della Serra. Spuštajući se na 214 m nadmorske visine, crta prati općinsku cestu San Pietro do zaseoka Moisa. Slijedi općinsku cestu Moisa i spaja se s cestom Santa Maria blizu istoimene crkve na nadmorskoj visini od 196 m. Zatim prati cestu općinskog groblja do općinske ceste Leschea, gdje prelazi preko 200 m i 193 m nadmorske visine sve do 244 m nadmorske visine gdje dolazi do pokrajinske autoceste Castellinaldo-Priocca-Magliano, koju prati prelazeći preko 269 m nadmorske visine blizu poljoprivrednog gospodarstva San Michele do čvora s provincijskom autocestom Magliano Alfieri-Priocca. Otuda se proteže prema sjeveroistoku duž pokrajinske autoceste Priocca preko San Bernarda i San Vittorea, sve do 213 m nadmorske visine gdje dolazi do provincijske autoceste 2 (bivša 231). Zatim prati autocestu prema sjeveroistoku do raskrižja s pokrajinskom autocestom Priocca-Govone, koja prolazi kroz zaseoke San Pietro i Via Piana sve do groblja Govone. Otuda se kratko proteže prema sjeverozapadu uz općinsku cestu Craviano na gotovo 253 m nadmorske visine prije nego što počne slijediti općinsku cestu Bricco Genepreto koja prolazi blizu San Rocca i poljoprivrednog gospodarstva Monte Bertolo i dolazi do granice općina Cuneo-Asti. Nastavlja se duž te granice zapadno do čvora s granicama općina Priocca i Canale.

7. Glavne sorte vinove loze

Arneis B.

Nebbiolo N.

8. Opis povezanosti

8.1. ZOI „Roero” – Informacije o zemljopisnom području

Vinogradarsko područje Roero proteže se duž lijeve obale rijeke Tanaro, preko 19 općina na kojima se uglavnom uzgajaju dvije sorte vinove loze: Nebbiolo i Arneis. Na području Roero prevladavaju formacije stijena povezane s geološkim fenomenom poznatim kao „Tanaro hvat”, što znači promjenu toka te rijeke koju uzrokuje kretanje zemljine kore. To konkretno kretanje dovelo je do stvaranja naizmjeničnih slojeva pijeska, gline i vapnenca koji se mogu miješati na različite načine, ovisno o području. Stoga je tlo na tom području rezultat lomljenja i ponovnog miješanja slojeva koji se preklapaju iz različitih izvora, nataloženih u davnim vremenima, na kristalnom koritu drevnog unutarnjeg mora koje se poslije naziva Padski zaljev. Vinogradi su brežuljkasti te su u slučaju crnog vina okrenuti isključivo prema jugu. Za bijela je vina dopuštena i izloženost prema sjeveru.

8.2. Pojedinosti o kvaliteti ili svojstvima proizvoda, koje se u osnovi ili isključivo pripisuju zemljopisnom okruženju

Za vina iz ovog područja odlučujuća je kombinacija tla: veća količina pijeska daje svježa, elegantna vina sa suptilnim aromama, dok glina utječe na boju vina, a vapnenac na njihove profinjene arome.

Crna vina iz kategorije (1) Vino proizvode se od grožđa sorte Nebbiolo koja se uzgaja uglavnom u vinogradima okrenutima prema jugu te je dobro prilagođena sušim i pjeskovitijim tlima najstrmijih vinograda. Teroar ima ključnu ulogu jer od početka utječe na rast i zrelost grožđa tijekom njegova razvoja iz svježe i osjetljive podloge te naposljetku daje vinima živahnu rubin-crvenu boju s nijansama granatno crvene kako dozrijeva. Mirisi odišu aromama crvenog voća kao što su trešnje, višnje, maline, kupine i crni ribiz koje su ponekad popraćene baršunastim taninima ili pikantnim notama, osobito kod vrste Riserva ili drugih odležalih vina.

Bijela vina „Roero” iz kategorija (1) Vino i (5) Kvalitetno pjenušavo vino proizvode se od bijelog grožđa sorte Arneis koja se uzgaja u vinogradima okrenutima prema jugu i na svježijim područjima okrenutima prema sjeveru. Grožđu Arneis odgovaraju suha pješčenjačka tla na području Roero, koja su rahla i porozna s pješčanim slojevima koje raščlanjuje lapor, što daje vina sa suptilnim i elegantnim aromama koje podsjećaju na bijelo cvijeće ili svježe voće kao što su jabuke i breskve ili lješnjaci. Zahvaljujući svojstvima sorte grožđa Arneis, koja odlično uspijeva na tom zemljištu, pjenušava vina su profinjena, voćna i svježa s dobrom kiselosti zbog razlika u dnevnim i noćnim temperaturama te orijentacije nekih vinograda prema sjeveru.

8.3. Uzročna povezanost između elemenata zemljopisnog područja navedenih u odjeljcima 8.1. i 8.2. te ljudskih čimbenika

Sorte vinove loze koje se tradicionalno uzgajaju na ovom području, Arneis i Nebbiolo, utkane su u kulturu proizvođača vina Roero. U povijesnom i kulturnom smislu, čini se da podrijetlo naziva Arneis, sorte vinove loze koja se uzgaja na brežuljcima područja Roero od 15. stoljeća, dolazi od običaja lokalnih proizvođača u vrijeme kad su se značajke tog bijelog vina povezivale s dijalektnim izrazom za neposlušnu i nepouzdanu osobu nagle naravi. Međutim, drugi ga izvori povezuju s dijalektnom riječi „renexij”, koja se upotrebljavala u 15. stoljeću te je označavala sortu Arneis, čiji naziv potječe od naziva Renesio, vinograda smještenog na brežuljcima povrh gradića Canale.

Područje Roero obilježavaju vrlo strme padine koje zahtijevaju veliku pažnju i naporan rad. Stoga je važan čimbenik bila upornost proizvođača vina koji su, ulaganjem velikih napora koje je zahtijevala ta zemlja, stekli potrebno znanje i stručnost da omoguće upravljanje svim operacijama u vinogradu do berbe grožđa.

Osim toga, proizvođači su s vremenom sve više usavršavali svoje tehnike uzgoja vinove loze primjenom najprikladnijih studija o formiranju zona u smislu orijentacije i sastava kako bi osigurali kvalitetu proizvedenog vina, pri čemu su isključili zemljište na dnu doline koje je preravno, premokro i nedovoljno osunčano. Još je jedan važan čimbenik dugogodišnje stručno znanje proizvođača u pogledu dozrijevanja vina, među ostalim u drvenim bačvama, osobito za vina vrste Riserva. Time se omogućuje proizvodnja elegantnih crnih vina s baršunastim taninima i nijansama začina te bojom koja naginje granatno crvenoj, dok bijela vina zadržavaju svježe i voćne note, a boja im može biti od slamnatožute do zlatnožute. Pjenušava vina s oznakom DOCG „Roero”, koja se proizvode u skladu sa zahtjevima propisanima trenutačnim zakonodavstvom za kategoriju (5) Kvalitetno pjenušavo vino, sadržavaju arome s nijansama kvasca, kore kruha i vanilije te se proizvode u verzijama od brut nature do slatke verzije, što odražava njihovu raznolikost.

9. Osnovni dodatni uvjeti

Dodatne zemljopisne jedinice

Pravni okvir:

zakonodavstvo EU-a

Vrsta dodatnog uvjeta:

dodatne odredbe u pogledu označivanja

Opis uvjeta:

Na etiketi vina sa ZOI-jem „Roero” može se navesti naziv manjih „dodatnih zemljopisnih jedinica” na području proizvodnje koje upućuju na konkretno razgraničene općine, dijelove općina ili mjesta navedena na relevantnom popisu.

Zahtjevi u pogledu označivanja

Pravni okvir:

zakonodavstvo EU-a

Vrsta dodatnog uvjeta:

dodatne odredbe u pogledu označivanja

Opis uvjeta:

Za vina sa ZOI-jem „Roero” koja su proizvedena od grožđa Arneis nije obvezno navesti sortu grožđa na etiketi.

Poveznica na specifikaciju proizvoda

https://www.politicheagricole.it/flex/cm/pages/ServeBLOB.php/L/IT/IDPagina/16977

(1) SL L 347, 20.12.2013., str. 671.